Forslag til Europa-Parlamentets og Rådets beslutning om ændring af beslutning af 19. december 1996 om vedtagelse af et handlingsprogram for toldvæsenet i EF (»Told 2000«) (98/C 396/07) KOM(1998) 644 endelig udg. - 98/0314(COD)

(Forelagt af Kommissionen den 12. november 1998)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 100 A,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

(1) Europa-Parlamentets og Rådets beslutning nr. 210/97/EF af 19. december 1996 om vedtagelse af et handlingsprogram for toldvæsenet i EF (»Told 2000)« fastlægger (1) en fælles ramme af målsætninger, som danner grundlag for EF's indsats på toldområdet med henblik på at forbedre effektiviteten og ensartetheden i indsatsen på toldområdet indenfor det indre markeds rammer;

(2) systemerne for udveksling på EF-plan af oplysninger på toldområdet har vist, at edb spiller en hensigtsmæssig rolle som garant for en korrekt anvendelse af toldprocedurerne overalt i EF's toldområde og for beskyttelse af EF's egne indtægter, samtidig med at de administrative omkostninger er reduceret til et minimum; disse systemer har vist sig at være væsentlige instrumenter i samarbejdet mellem toldadministrationerne i EU;

(3) der bør skabes systemer for fremsendelse og udveksling af oplysninger, og der bør skabes garanti for udviklingen af toldsystemernes behov for at sikre et fortsat samarbejde;

(4) et højt uddannelsesniveau af samme kvalitet i alle medlemsstaterne er en garanti for gennemførelsen af målsætningerne i dette program; for at styrke sammenhængen i EF's indsats med henblik på at forbedre effektiviteten og ensartetheden i EF's indsats på toldområdet bør der i forbindelse med programmet for Told 2000 ske en videreudvikling af den faglige videreuddannelse af embedsmændene i medlemsstaternes toldadministrationer, der blev indført som led i Matthæus-programmet, som blev i iværksat med Rådets beslutning 91/341/EØF (2);

(5) for at sikre sammenhængen i EF's indsats for at hjælpe de nationale administrationer med at forbedre effektiviteten og ensartetheden i indsatsen på toldområdet inden for rammerne af det indre marked er det absolut nødvendigt at skabe en fælles indstilling til videreførelsen af denne indsats;

(6) den bedste måde at skabe denne fælles indstilling på er at integrere alle de aktioner, der vedrører arbejdsmetoder, informatisering og uddannelse af embedsmænd i toldadministrationerne, i et fælles retligt instrument og sikre finansieringen heraf over en fælles budgetpost;

(7) programmet bør være åbent for de central- og østeuropæiske ansøgerlandes, Cyperns og Maltas deltagelse;

(8) EU har foreslået, at Tyrkiet fra sag til dag deltager i visse EF-programmer på samme betingelser som dem, der gælder for de associerede lande i Central- og Østeuropa;

(9) for at denne ændring kan få fuld virkning, bør gennemførelsesperioden for programmet forlænges indtil den 31. december 2002;

(10) for at bistå Kommissionen i forvaltningen af programmet og gøre det muligt at vedtage de nærmere anvendelsesregler er det nødvendigt at nedsætte et udvalg parallelt med de partnerskabsinstanser, der er nedsat ved beslutning nr. 2107/97/EF -

VEDTAGET FØLGENDE BESLUTNING:

Artikel 1

I beslutning nr. 210/97/EF foretages følgende ændringer:

1) I artikel 1, stk. 2, ændres »den 31. december 2000« til »den 31. december 2002«.

2) En ny artikel 14 indsættes:

»Artikel 14

Kommunikationssystemer og systemer til udveksling af oplysninger, håndbøger og vejledninger

1. Kommissionen og medlemsstaterne sørger for, at alle kommunikationssystemer og systemer til udveksling af oplysninger samt alle håndbøger og vejledninger, som de skønner nødvendige, er fuldt operationelle. De sørger for, at alle nye kommunikationssystemer og systemer til udveksling af oplysninger samt alle håndbøger og vejledninger, som de skønner nødvendige, bliver permanent operationelle.

2. De EF-kompontenter, der indgår i kommunikationssystemerne og systemerne til udveksling af oplysninger, er materiel, softwareprogrammer og netværtkstilslutninger, som skal være fælles for alle medlemsstaterne for at sikre sammenkobling og driftskompatibilitet mellem systemerne, hvad enten de er installeret i Kommissionens (eller en udpeget underleverandørs) lokaler eller i medlemsstaternes (eller en udpeget underleverandørs) lokaler.

3. De komponenter, der ikke er EF-komponenter i kommunikationssystemerne og systemerne til udveksling af oplysninger, er de nationale databaser, som udgør en del af disse systemer, netværksforbindelserne mellem EF-komponenterne og de andre komponenter samt softwareprogrammer og materiel, som hver medlemsstat skønner hensigtsmæssige for en fuldstændig udnyttelse af disse systemer i hele administrationen.«

3) Artikel 14 bliver til artikel 15 og ændres således:

- stk. 1: ordene »beslutning 91/341/EØF og« udgår

- stk. 5 udgår.

4) En ny artikel 16 indsættes:

»Artikel 16

Udveksling af embedsmænd, seminarer

1. Kommissionen og medlemsstaterne arrangerer udveksling af embedsmænd. Hver udveksling er tilegnet en særlig faglig aktivitet og er genstand for tilstrækkelig forberedelse og en efterfølgende evaluering foretaget af de pågældende embedsmænd og administrationer.

Medlemsstaterne træffer de nødvendige foranstaltninger til, at embedsmændene deltager effektivt i værtsadministrationens aktiviteter, til dette formål bemyndiges disse til at varetage opgaver, der har forbindelse med de funktioner, som de får overdraget af værtsadministrationen i overensstemmelse med dennes retsorden.

Under udvekslingen sidestilles embedsmændene mht. deres civile ansvar i udførelsen af deres funktioner med værtsadministrationens nationale embedsmænd. De udvekslede embedsmænd er underkastet de samme regler om tavshedspligt som de nationale embedsmænd.

2. Kommissionen og medlemsstaterne afholder seminarer, hvori deltager embedsmænd fra medlemsstaternes administrationer og Kommissionen og om nødvendigt repræsentanter fra erhvervslivet og universitetsverdenen.«

5) Artikel 15 og 16 bliver til henholdsvis artikel 17 og 18.

6) En ny artikel 19 indsættes:

»Artikel 19

Ansøgerlandes deltagelse

Programmet er åbent for de central- og østeuropæiske ansøgerlandes deltagelse i overensstemmelse med bestemmelserne i Europaaftalerne om fastsættelse af retningslinjerne og betingelserne for denne deltagelse, og for så vidt EF's toldlovgivning åbner mulighed herfor. Programmet er også åbent for Cyperns deltagelse og i kraft af toldunionen tillige for Tyrkiets deltagelse, for så vidt EF's toldlovgivning åbner mulighed herfor, samt for Maltas deltagelse.«

7) En ny artikel 20 indsættes:

»Artikel 20

Udvalg

Kommissionen bistås af et rådgivende udvalg, der består af repræsentanter for medlemsstaterne, og som har Kommissionens repræsentant som formand.

Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyntagen til, hvor meget det pågældende spørgsmål haster, i givet fald ved afstemning.

Udtalelsen optages i mødeprotokollen; derudover har hver medlemsstat ret til at anmode om, at dens holdning indføres i mødeprotokollen.

Kommissionen tager størst muligt hensyn til udvalgets udtalelse. Den underretter udvalget om, hvorledes den har taget hensyn til dets udtalelse.«

8) Artikel 17 bliver til artikel 21 og affattes således:

1. (Uændret)

»2. Medlemsstaterne sender til Kommissionen:

- senest den 31. december 1999 en foreløbig beretning, og

- senest den 30. juni 2002 en endelig beretning

om gennemførelsen af dette program.

3. Kommissionen forelægger for Europa-Parlamentet og Rådet:

- senest den 30. juni 2000 en foreløbig beretning om gennemførelsen af dette program

- senest den 30. juni 2001 en meddelelse om det hensigtsmæssige i at fortsætte dette program, evt. ledsaget af et passende forslag

- senest den 30. juni 2003 en endelig beretning om gennemførelsen af dette program.

Disse beretninger sendes ligeledes til Det Økonomiske og Sociale Udvalg til orientering.«

9) Artikel 18 bliver til artikel 22, og stk. 1 ændres således:

»1. Uden at dette får indflydelse på de aktioner, hvis finansiering er forudset som led i andre EF-programmer, er finansieringsrammen for gennemførelsen af dette program fastsat til 136 mio. ECU for perioden fra 1. januar 1996 til den 31. december 2002.

De årlige bevillinger godkendes inden for de finansielle rammer.«

10) Bilaget bortfalder.

Artikel 2

Rådets beslutning 91/341/EØF af 20. juni 1991 om vedtagelse af et fællesskabshandlingsprogram for faglig uddannelse af toldembedsmænd (Matthæus-programmet) ophæves med virkning fra datoen for offentliggørelse af denne beslutning.

Artikel 3

Denne beslutning er rettet til medlemsstaterne.

(1) EFT L 33 af 4.2.1997, s. 24.

(2) EFT L 187 af 13.7.1991, s. 41.